SET เช้าพุ่ง 12 จุด รับแรงซื้อหุ้นบิ๊กแคป พร้อมเก็งงบ “บจ.” ปี 64-เงินปันผล
SET เช้าพุ่ง 12 จุด ตามทิศทางตลาดหุ้นสหรัฐ รับแรงซื้อหุ้นบิ๊กแคป รวมถึงแรงซื้อดักงบบจ.ปี 64 และเงินปันผล
31 ม.ค. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:03 น. อยู่ที่ 1,651.40 จุด เพิ่มขึ้น 11.89 จุด หรือ 0.73% สูงสุดที่ 1,651.84 จุด ต่ำสุดที่ 1,647.40 จุด มูลค่าการซื้อขาย 4.48 พันล้านบาท
โดยตลาดห้นไทยต้นภาคเช้าวันนี้พุ่งไปแล้วกว่า 10 จุดขึ้นมายืนเหนือ 1,650 จุด ตามทิศทางตลาดหุ้นสหรัฐที่บวกแรงกว่า 500 จุดเมื่อวันศุกร์ที่ผ่านมา ขณะที่ตลาดหุ้นเอเชียหลายแห่งปิดทำการในเทศกาลตรุษจีน โดยตลาดบ้านเราได้รับแรงซื้อหุ้นขนาดใหญ่หนุนภาพรวมดัชนี
บล.กรุงศรี ระบุในบทวิเคราะห์วันนี้ (31 ม.ค.2565) ว่า ประเมินว่า SET แกว่งตัว 1,630-1,650 จุด โดยแม้ว่าภาวะตลาดจะได้แรงหนุนกลุ่มพลังงานจากราคาน้ำมันดิบที่ทรงตัวระดับสูงหลังกบฏฮูตียิงขีปนาวุธหวังถล่ม UAE รวมถึงแรงซื้อดักงบและเงินปันผลปี 2564 อย่างไรก็ตามกระแส Fund flow ที่ผันผวนจากความกังวล FED เร่งปรับขึ้นอัตราดอกเบี้ยเพื่อสกัดเงินเฟ้อจะกดดันให้ดัชนีสลับอ่อนตัวลง
ด้านบล.เคทีบีเอสที ระบุในบทวิเคราะห์วันนี้ (31 ม.ค. 2565) ว่า ตลาดสะท้อนผลการประชุม FOMC ไปมาก แรงขายเริ่มบางลง มองดัชนีฯกลับมาบวกได้สัปดาห์นี้เป้า 1650 จุด (จุดซื้อที่สำคัญคือ 1630 จุด หรือ follow buy ถ้าดัชนีฯ break 1650 จุดขึ้นไป) นักลงทุนควรให้ความสนใจกับหุ้นที่ได้ประโยชน์จากเศรษฐกิจที่ค่อยๆฟื้น เช่น BBL, KBANK และหุ้นที่ฟื้นจาก Covid-19 เช่น AOT, CRC รวมถึงเก็งงบไตรมาส 4/2564 เช่น IVL และหุ้น Dividend Yield ดี เช่น SPALI, PTT, KKP, TISCO และหุ้นที่ราคาลงมาลึกๆ KCE, CBG, CPN